पाएं अपने शहर की ताज़ा ख़बरें और फ्री ई-पेपरडाउनलोड करें
जिला अस्पताल में कार्यरत 2 में से 1 एमडी मेडिसिन पिछले सप्ताह से ही आइसोलेशन पर हैं। ऐसे में यहां भर्ती मरीजों की देखरेख के लिए अब एक ही एमडी मेडिसिन 16 से 18 घंटे रोज सेवाएं दे रहे हैं। कोरोना काल से लगातार सेवाएं दे रहे डॉ योगेश दांगी सबसे ज्यादा समय अस्पताल में रहकर कोरोना के मरीजों का इलाज कर रहे हैं। 300 पलंग के इस अस्पताल में 147 पलंग कोविड के मरीजों के लिए आरक्षित हैं। इन सभी पर मरीज भर्ती है ही, इनके अलावा इतने ही मरीज अन्य वार्डों व बरामदे में भर्ती रहकर इलाज करा रहे हैं। कोरोना के मरीजों की देखरेख के लिए डॉ दांगी सुबह-शाम दो वक्त राउंड में ड्यूटी दे रहे हैं। इसके अलावा इमरजेंसी के हालातों में भी वह मरीजों का उपचार कर रहे हैं।
रोजाना स्वस्थ हो रहे मरीज, भर्ती होने का सिलसिला भी जारी: जिला अस्पताल के कोविड वार्ड में ऑक्सीजन सपोर्ट वाले मरीजों के अलावा अच्छे ऑक्सीजन स्तर वाले मरीज रोजाना स्वस्थ हो रहे हैं, लेकिन इतने ही मरीज राेजाना भर्ती भी हाे रहे हैं।
मरीजों की सुविधा व जिला अस्पताल में मरीजों का दबाव कम करने के लिए ब्लॉक स्तर पर भी कोविड केयर सेंटरों पर मरीजों का इलाज किया जा रहा है, लेकिन गंभीर मरीजों को रेफर कर जिला अस्पताल में भेजा जा रहा है। यहां नए मरीजों की भर्ती पर सिविल सर्जन ने तत्कालीन समय में रोक लगाई थी, लेकिन विषम हालातों में लोग बरामदे में ही भर्ती होकर इलाज करा रहे हैं। बुधवार को एक सिविल सर्जन डॉ आरएस परिहार ने कहा कि रोगी का ऑक्सीजन का लेवल व पलंग की उपलब्धता के आधार पर मरीजाें को भर्ती किया जा सकेगा।
बुधवार को 180 नए संक्रमित, इनमें गांवाें के 116
बुधवार को जिले में कोरोना के 180 नए मरीज सामने आए हैं, इनमें गांवों के 116 मरीज शामिल हैं। लिहाजा कोरोना अब गांवों में पैर पसार चुका है। जिला प्रशासन द्वारा गांवों में लगातार मैदानी अमले को घर-घर जाकर सर्वे करने को कहा है। नए संक्रमितों में सबसे ज्यादा ब्यावरा के हैं। ब्यावरा शहर के 28 व ग्रामीण क्षेत्र में 23 मरीज सामने आए हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva zho_Hant eng_Latn